Κοινή θέση του Συμβουλίου

της 14ης Μαΐου 2001

για τη Νιγηρία

(2001/373/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 15,

Εκτιμώντας τα ακόλουθα:

(1) Η Νιγηρία, λόγω της πολιτικής και οικονομικής επιρροής της, του πληθυσμού και του μεγέθους της, έχει να παίξει καίριο διεθνή και περιφερειακό ρόλο και βρίσκεται αυτή τη στιγμή αντιμέτωπη με μια σημαντική ευκαιρία για να εδραιώσει τη δημοκρατία και την κοινωνικοοικονομική της ανάπτυξη.

(2) Η Ευρωπαϊκή Ένωση αποδίδει μεγάλη σημασία στις σχέσεις της με τη Νιγηρία, η οποία, αφού υπέγραψε τη Συμφωνία Εταιρικής Σχέσης ΑΚΕ-ΕΕ στο Κοτονού στις 23 Ιουνίου 2000, αποτελεί σημαντικό εταίρο της ΕΕ όσον αφορά την πολιτική, οικονομική, εμπορική και αναπτυξιακή συνεργασία.

(3) Η ΕΕ σκοπεύει να τηρήσει θετική, εποικοδομητική και συνεπή στάση, προκειμένου να ενισχύσει τις προσπάθειες της Νιγηρίας για εδραίωση της δημοκρατίας και προώθηση της κοινωνικοοικονομικής ανάπτυξης.

(4) Η ΕΕ χαιρετίζει τα μέχρι στιγμής επιτεύγματα των Νιγηριανών αρχών και τις ενθαρρύνει να συνεχίσουν τις προσπάθειες τους για την επίτευξη προόδου σε αυτούς τους τομείς, στους οποίους αντιμετωπίζουν ακόμη σημαντικές προκλήσεις,

ΥΙΟΘΕΤΗΣΕ ΤΗΝ ΠΑΡΟΥΣΑ ΚΟΙΝΗ ΘΕΣΗ:

Άρθρο 1

1. Στόχος της παρούσας κοινής θέσης είναι η ενίσχυση των αμοιβαία επωφελών σχέσεων μεταξύ της ΕΕ και της Νιγηρίας σε όλους τους τομείς κοινού ενδιαφέροντος.

2. Η ΕΕ θα τηρήσει συνεπή και συγκροτημένη στάση έναντι της Νιγηρίας, όσον αφορά τις πολιτικές στον πολιτικό, οικονομικό, εμπορικό και αναπτυξιακό τομέα, προκειμένου να ενισχύσει και να ενθαρρύνει τις διαδικασίες που έχει αναλάβει η ίδια η Νιγηρία:

α) για εδραίωση της δημοκρατίας και σεβασμό των ανθρωπίνων δικαιωμάτων,

β) για μείωση της φτώχειας και επίτευξη βιώσιμης θεσμικής μεταρρύθμισης και κοινωνικής και οικονομικής ανάπτυξης,

γ) για ενίσχυση της ικανότητάς της να συμβάλει στην περιφερειακή ολοκλήρωση, ειρήνη, ασφάλεια και ανάπτυξη.

3. Η ΕΕ αναγνωρίζει ότι η πρόοδος όσον αφορά αυτές τις προσπάθειες αποτελεί πρωτίστως ευθύνη της Ομοσπονδιακής Κυβέρνησης της Νιγηρίας.

Άρθρο 2

1. Οι ενισχυμένες σχέσεις μεταξύ της ΕΕ και της Νιγηρίας πρέπει να βασίζονται στην ισότητα, τον διάλογο και τις κοινές αξίες σεβασμού των ανθρωπίνων δικαιωμάτων, των δημοκρατικών αρχών, του κράτους δικαίου και της χρηστής διακυβέρνησης.

2. Ο στόχος αυτός πρέπει να επιτευχθεί μέσω εποικοδομητικού πολιτικού διαλόγου καθώς και αποτελεσματικής αναπτυξιακής συνεργασίας. Η συνεργασία αυτή θα κατευθύνεται από τις νιγηριανές προτεραιότητες, θα επικεντρώνεται στην καταπολέμηση της φτώχειας και θα συνεπάγεται στενό συντονισμό των χορηγών υπό νιγηριανή καθοδήγηση, ευρεία συμμετοχή, εγκυρότητα και διαφάνεια.

Άρθρο 3

Η ΕΕ θεωρεί ότι οι ακόλουθοι τομείς είναι οι σημαντικότεροι για μελλοντική κοινοτική υποστήριξη:

α) Ανάπτυξη δημοκρατικής παιδείας:

αυτός ο τομέας περιλαμβάνει σεβασμό, προστασία και εκπλήρωση των ανθρωπίνων δικαιωμάτων και προώθηση της ισότητας, ανεξαρτήτως κοινωνικής και εθνικής καταγωγής, φύλου και θρησκείας. Η δημοκρατική παιδεία καλλιεργείται μεταξύ άλλων μέσω:

i) ευρείας συμμετοχής στο πολιτικό γίγνεσθαι,

ii) προώθησης κλίματος ελεύθερου και ανοικτού διαλόγου,

iii) ενίσχυσης της κοινωνίας των πολιτών,

iv) στήριξης των διαδικασιών συμφιλίωσης που έχουν σχέση με παραβιάσεις ανθρωπίνων δικαιωμάτων.

β) Δημιουργία θεσμικών προϋποθέσεων:

i) διαδικασία συνταγματικής αναθεώρησης,

ii) εκλογικό σύστημα, ενόψει των προσεχών εκλογικών διαδικασιών,

iii) χρηστή διακυβέρνηση και ενισχυμένη και προσεκτική διαχείριση των ιδίων πόρων της Νιγηρίας,

iv) διαχείριση του προϋπολογισμού,

v) μεταρρύθμιση του εκπαιδευτικού συστήματος και επαγγελματική κατάρτιση,

vi) ασφάλεια και πρόσβαση στην δικαιοσύνη για όλους, μέσω μεταρρύθμισης των αστυνομικών, δικαστικών και ποινικών συστημάτων,

vii) επαγγελματική αναβάθμιση των στρατιωτικών.

γ) Διαδικασία του Εγγράφου Στρατηγικής για τη Μείωση της Φτώχειας:

η ΕΕ θα ενθαρρύνει και θα συνεργαστεί με τις νιγηριανές αρχές για την κατάρτιση σαφούς και περιεκτικού Εγγράφου Στρατηγικής για τη Μείωση της Φτώχειας, μέσω διαδικασίας στην οποία θα συμμετέχει η κοινωνία των πολιτών. Το Έγγραφο Στρατηγικής και η επακόλουθη εφαρμογή του είναι ένα σημαντικό πλαίσιο για μόνιμα επιτεύγματα όσον αφορά την μείωση της φτώχειας.

δ) Οικονομική μεγέθυνση και ανάπτυξη:

η ΕΕ θα συνεχίσει να ενθαρρύνει τις Νιγηριανές αρχές να εφαρμόσουν ολοκληρωμένα και λεπτομερή μέτρα για τη μεταρρύθμιση της οικονομικής και διοικητικής πολιτικής, τη διαφοροποίηση της οικονομίας και να αναλάβουν δράση για την καταπολέμηση του διαδεδομένου προβλήματος της διαφθοράς προκειμένου να δημιουργηθεί ευνοϊκό επιχειρηματικό και επενδυτικό κλίμα. Η ΕΕ αναγνωρίζει την ευθύνη της Ένωσης καθώς και τον ρόλο που μπορεί να παίξει ο ιδιωτικός τομέας εν προκειμένω, λαμβάνοντας υπόψη τα σχετικά κοινοτικά μέσα καθώς και τη Σύμβαση του ΟΟΣΑ για την καταπολέμηση της δωροδοκίας αλλοδαπών δημόσιων λειτουργών σε διεθνείς επιχειρηματικές συναλλαγές.

ε) Ενίσχυση της ικανότητας της Νιγηρίας να συμβάλει στην περιφερειακή ολοκλήρωση, την πρόληψη των συγκρούσεων και την επίλυση και διαχείριση των κρίσεων στη Δυτική Αφρική:

η ΕΕ πρέπει να αναπτύξει διάλογο και ανταλλαγή εμπειρίας με τη Νιγηρία για περιφερειακά θέματα κοινού ενδιαφέροντος (μεταξύ άλλων, κρίσεις και πολιτική και οικονομική ολοκλήρωση). Εντός του πλαισίου της κοινοτικής πολιτικής για την πρόληψη, διαχείριση και επίλυση των συγκρούσεων στην Αφρική, η ΕΕ θα υποστηρίξει και θα ενθαρρύνει την ενίσχυση του νιγηριανού ειρηνευτικού δυναμικού.

Άρθρο 4

Η ΕΕ τονίζει ότι είναι σημαντικό να ενθαρρυνθεί:

α) η ευρεία ανάμειξη των δημοσίων αρχών και της κοινωνίας των πολιτών στην εταιρική σχέση μεταξύ ΕΕ και Νιγηρίας,

β) η δημιουργία δικτύων μη κρατικών φορέων της κοινωνίας των πολιτών που θα αφιερωθούν στις διαδικασίες δημοκρατίας και ανάπτυξης στη Νιγηρία, τόσο εντός της ΕΕ και της Νιγηρίας αντίστοιχα όσο και μεταξύ της ΕΕ και της Νιγηρίας.

Άρθρο 5

1. Η ΕΕ θα διατηρεί στενό και τακτικό πολιτικό διάλογο με τη Νιγηρία. Ο διάλογος θα διεξάγεται πρωτίστως με την Ομοσπονδιακή Κυβέρνηση, αλλά θα μπορούν ενδεχομένως να συμμετέχουν σε αυτόν η κοινωνία των πολιτών καθώς και, σε συμφωνία με την Ομοσπονδιακή Κυβέρνηση, τοπικές κυβερνήσεις. Ο διάλογος θα καλύπτει όλα τα θέματα αμοιβαίου ενδιαφέροντος.

2. Για να εξασφαλιστεί η συνέχεια, η πρωταρχική ευθύνη για την διενέργεια του διαλόγου εξ ονόματος της ΕΕ θα ανατεθεί στους αρχηγούς της αποστολής της ΕΕ στη Νιγηρία. Τακτικά θα διεξάγονται συναντήσεις υψηλού επίπεδου.

Άρθρο 6

Το Συμβούλιο σημειώνει ότι η Επιτροπή σκοπεύει να κατευθύνει τη δράση της προς την επίτευξη των στόχων και προτεραιοτήτων της παρούσας κοινής θέσης, εφόσον χρειάζεται με κατάλληλα κοινοτικά μέτρα.

Άρθρο 7

Κατά την εφαρμογή αυτής της κοινής θέσης, η ΕΕ θα συνεργάζεται στενά με τα Ηνωμένα Έθνη, την Οργάνωση Αφρικανικής Ενότητας, την Οικονομική Κοινότητα των Δυτικοαφρικανικών Κρατών, τους διεθνείς χρηματοοικονομικούς οργανισμούς και άλλους ενδιαφερόμενους.

Άρθρο 8

Η παρούσα κοινή θέση αναθεωρείται ετησίως.

Άρθρο 9

Η παρούσα κοινή θέση αρχίζει να παράγει αποτελέσματα την ημέρα της δημοσίευσής της.

Άρθρο 10

Η παρούσα κοινή θέση δημοσιεύεται στην Επίσημη Εφημερίδα.

Βρυξέλλες, 14 Μαΐου 2001.

Για το Συμβούλιο

Ο Πρόεδρος

A. Lindh